Document ID: 32014D0395

KOMISIJAS LĒMUMS
(2014. gada 24. jūnijs)
par varu saturošu biocīdu laišanu tirgū būtiskam lietojumam
(izziņots ar dokumenta numuru C(2014) 4062)
(Autentisks ir tikai teksts angļu, dāņu, franču, igauņu, itāļu, latviešu, maltiešu, nīderlandiešu, poļu, somu, vācu un zviedru valodā)
(2014/395/ES)
EIROPAS KOMISIJA,
ņemot vērā Līgumu par Eiropas Savienības darbību,
ņemot vērā Komisijas 2007. gada 4. decembra Regulu (EK) Nr. 1451/2007 par 10 gadu darba programmas otro fāzi, kas minēta 16. panta 2. punktā Eiropas Parlamenta un Padomes Direktīvā 98/8/EK par biocīdo produktu laišanu tirgū (1), un jo īpaši tās 5. panta 3. punktu,
tā kā:
(1)
Saskaņā ar 4. pantu Komisijas 2000. gada 7. septembra Regulā (EK) Nr. 1896/2000 par Eiropas Parlamenta un Padomes Direktīvas 98/8/EK par biocīdajiem produktiem 16. panta 2. punktā minētās programmas pirmo posmu (2), varš tika pieteikts izmantošanai cita starpā 2., 5. un 11. produktu veidā, kā definēts V pielikumā Eiropas Parlamenta un Padomes 1998. gada 16. februāra Direktīvā 98/8/EK par biocīdo produktu laišanu tirgū (3).
(2)
Noteiktajos termiņos netika iesniegta pilnīga dokumentācija par vara iekļaušanu Direktīvas 98/8/EK I, I A vai I B pielikumā. Saskaņā ar Komisijas 2012. gada 9. februāra Lēmumu 2012/78/ES par dažu vielu neiekļaušanu I, I A vai I B pielikumā Eiropas Parlamenta un Padomes Direktīvā 98/8/EK par biocīdo produktu laišanu tirgū (4), kas jālasa kopā ar Regulas (EK) Nr. 1451/2007 4. panta 2. punktu, varu no 2013. gada 1. februāra vairs nelaiž tirgū izmantošanai 2., 5. un 11. produktu veida sastāvā.
(3)
Saskaņā ar Regulas (EK) Nr. 1451/2007 5. pantu Īrija, Igaunija, Itālija, Polija, Francija, Beļģija, Apvienotā Karaliste, Vācija, Latvija, Somija, Luksemburga, Zviedrija, Dānija un Malta ir iesniegušas Komisijai atsevišķus pieteikumus, lai saņemtu atļauju laist tirgū varu saturošus biocīdus vairākiem lietojumiem.
(4)
Komisija šos pieteikumus publiskoja elektroniski.
(5)
No pieteikumiem izriet, ka Legionella baktēriju pārnešana jo īpaši tiek saistīta ar ūdens, proti, dzeramā ūdens, sanitārā ūdens un dzesēšanas torņu ūdens, izmantošanu. Turklāt Legionella baktēriju infekcija var būt nāvējoša, jo īpaši tādām uzņēmīgām grupām kā slimnīcu pacienti. Saskaņā ar pieteikumiem piemērotas Legionella baktērijas kontroles sistēmas izvēlēšanās ir sarežģīta un ir atkarīga no vairākiem parametriem, piemēram, sistēmas projekta, vecuma, sarežģītības un ūdens ķīmiskā sastāva.
(6)
No dažiem pieteikumiem izriet arī, ka varu saturošus biocīdus izmanto, lai novērstu organismu vairošanos peldbaseinu ūdenī, kas var izraisīt ļoti dažādas infekcijas.
(7)
Tāpat dažos pieteikumos norādīts, ka varu saturošos biocīdus izmanto, lai novērstu organismu vairošanos atklātā jūrā esošo naftas un gāzes platformu un citu jūras un piekrastes iekārtu galvenajā ūdens pievades sistēmā, kurā to lietojums ir būtisks, lai nepieļautu aizsērēšanu un tādējādi cita starpā nodrošinātu ūdeni ražošanas procesiem, dzeramo un sanitāro ūdeni, kā arī ūdeni ugunsdzēsības vajadzībām, jo šāda pievada aizsērēšana var apdraudēt platformas personāla veselību un drošību.
(8)
Visbeidzot, no dažiem pieteikumiem izriet, ka varu saturošus biocīdus izmanto, lai novērstu organismu vairošanos kuģu galvenajā ūdens pievades sistēmā, kurā to lietojums ir būtisks, lai nepieļautu aizsērēšanu, jo šādi pievadītu ūdeni izmanto visā kuģa ūdens cauruļvadu un ūdensapgādes sistēmā. Tas attiecas uz visu cauruļvadu, piemēram, ugunsdzēsības sistēmas cauruļvadu, iekšējām daļām, jo tas ir būtiski kuģa drošai ekspluatācijai.
(9)
Sabiedriskās apspriešanas laikā komentāri par šiem pieteikumiem netika saņemti. Pieteikumus iesniegušās dalībvalstis norādījušas, ka to teritorijās ir vajadzīgas piemērotas tehniski un ekonomiski rentablas alternatīvas, lai kontrolētu Legionella baktērijas un citu kaitīgu organismu izplatību, kā arī lai attiecīgos gadījumos mazinātu galvenās ūdens padeves sistēmas aizsērēšanas risku atklātā jūrā izvietotās iekārtās, citās jūras un piekrastes iekārtās un kuģos.
(10)
Tādējādi ir pamats uzskatīt, ka, neatļaujot veikt Legionella baktērijas un citu kaitīgu organismu izplatības kontroli vai attiecīgos gadījumos novērst organismu vairošanos atklātā jūrā esošu naftas un gāzes platformu, citu jūras un piekrastes iekārtu vai kuģu ūdens pievades sistēmās, minētajās dalībvalstīs patlaban tiktu radīts būtisks apdraudējums sabiedrības veselībai. Turklāt izmaksas, kā arī ar loģistiku saistītā un praktiskā iespējamība pārtraukt izmantot vai aizvietot pašreizējās uz vara izmantošanu balstītās kuģu sistēmas daudzos gadījumos var izrādīties pārāk apgrūtinoša. Ja aizvietošana izrādīsies iespējama, tā var prasīt zināmu laiku. Tāpēc pašlaik ir nepieciešamas pieprasītās atkāpes būtiskam lietojumam.
(11)
Tomēr, ja bez nepamatotas kavēšanās netiks iesniegts pilnīgs pieteikums attiecībā uz vara izmantošanas apstiprināšanu attiecīgajos produktu veidos, varu saturošo biocīdu lietotājiem Legionella baktērijas kontrolei vai organismu vairošanās novēršanai būtu jāīsteno alternatīvas metodes. Tāpēc ir lietderīgi pieprasīt, lai šādā gadījumā lietotāji minētajās dalībvalstīs laikus tiktu aktīvi informēti, lai tie varētu nodrošināt alternatīvo metožu iedarbīgumu, pirms varu saturošie biocīdi ir jāizņem no tirgus,
IR PIEŅĒMUSI ŠO LĒMUMU.
1. pants
1. Piemērojot nosacījumus, kas paredzēti Regulas (EK) Nr. 1451/2007 5. panta 3. punktā, Īrija, Igaunija, Itālija, Polija, Francija, Beļģija, Apvienotā Karaliste, Vācija, Latvija, Somija, Luksemburga, Zviedrija, Dānija un Malta drīkst atļaut laist tirgū varu saturošus biocīdus (EK Nr. 231-159-6; CAS Nr. 7440-50-8) lietojumiem, kas norādīti šā lēmuma pielikumā.
2. Ja ir iesniegta dokumentācija, lai saņemtu apstiprinājumu vara izmantošanai produktu veidos minētajam lietojumam, un novērtētāja dalībvalsts to ir pilnībā pārbaudījusi vēlākais līdz 2014. gada 31. decembrim, Īrija, Igaunija, Itālija, Polija, Francija, Beļģija, Apvienotā Karaliste, Vācija, Latvija, Somija, Luksemburga, Zviedrija, Dānija un Malta drīkst arī turpmāk atļaut laist tirgū minētos biocīdus līdz termiņiem, kas noteikti Eiropas Parlamenta un Padomes 2012. gada 22. maija Regulas (ES) Nr. 528/2012 par biocīdu piedāvāšanu tirgū un lietošanu (5) 89. pantā gadījumiem, kad viela ir vai nav apstiprināta.
3. Gadījumos, kas nav paredzēti 2. punktā, Īrija, Igaunija, Itālija, Polija, Francija, Beļģija, Apvienotā Karaliste, Vācija, Latvija, Somija, Luksemburga, Zviedrija, Dānija un Malta drīkst arī turpmāk atļaut minēto laišanu tirgū līdz 2017. gada 31. decembrim, ja minētās dalībvalstis no 2015. gada 1. janvāra nodrošina lietotāju aktīvu informēšanu par tūlītējo nepieciešamību faktiski īstenot alternatīvas metodes attiecīgajā nolūkā.
2. pants
Šis lēmums ir adresēts Beļģijas Karalistei, Dānijas Karalistei, Vācijas Federatīvajai Republikai, Igaunijas Republikai, Īrijai, Francijas Republikai, Itālijas Republikai, Latvijas Republikai, Luksemburgas Lielhercogistei, Maltas Republikai, Polijas Republikai, Somijas Republikai, Zviedrijas Karalistei un Lielbritānijas un Ziemeļīrijas Apvienotajai Karalistei.
Briselē, 2014. gada 24. jūnijā

Labels: 3
1
6